钦定古今图书集成/明伦汇编/官常典/第697卷 > 顾允成 张纳陛 贾岩 诸寿贤 彭遵古
## 钦定古今图书集成/明伦汇编/官常典/第697卷 > 顾允成 张纳陛 贾岩 诸寿贤 彭遵古

按《明外史》本传：“允成，字季时，宪成弟。性耿介，自厉名
节。举万历十一年会试，十四年始赴殿试。对策中有
曰：‘陛下以郑妃勤于奉侍，册为皇贵妃，廷臣不胜私
忧过计。请立东宫，进封王恭妃。非报罢则峻逐。或不
幸贵妃弄威福，其戚属左右窃而张之，内外害可胜
言。顷张居正罔上行私，陛下以为不足信，而付之二
三匪人，恐居正之专，尚与陛下二；此属之专，遂与陛
下一。二则易间，一难图也’。”执政骇且恚，置末第。会南
畿督学御史德清人房寰连疏诋都御史海瑞，允成
不胜愤，偕同年生彭遵古、诸寿贤抗疏劾之。略言：“寰
诋瑞大奸极诈，欺世盗名，姗笑骂詈，无所不至。世乃
有妒贤丑正，不复知人间羞耻事如寰者，臣等自幼
读书，即知慕瑞，以为当代伟人。寰大肆贪污，闻瑞之
风，宜愧且死，反敢造言逞诬，此臣等所痛心。”因劾其
欺罔七罪。始，寰疏出，朝野多切齿，而政府庇之，但拟
旨谯让。及得允成等疏，谓寰已切让，不当出位妄奏。
夺三人冠带，还家省愆。且令九卿约束办事进士，毋
妄言时政。南京太仆卿沈思孝上言：“二三年来，今日
以建言防人，明日以越职加人罪，且移牒诸司约禁，
而进士观政者，复令堂官钳束之。夫禁其作奸犯科
可也，而反禁其谠言直陈。教其砥行立节可也，而反
教以缄默取容。此风一开，流弊何极？谏官避祸希宠，
不言矣，庶官又不当言；大臣持禄养交，不言矣，小臣
又不许言。万一权奸擅朝，倾危宗社，陛下安从闻之？
臣历稽先朝故事，练纲、邹智、孙磐、张璁并以书生建
言，未闻以为罪，独奈何锢允成等耶？”疏入，忤旨被责。
三人遂废。寰复诋瑞及思孝言：“臣为善二十年，曲谨、
《木彊》，无不如瑞，独崇诡饰虚，则不屑为。”其言绝狂诞。
寰自是获罪清议。出为江西副使。给事中张鼎思劾
其奸贪，寰亦讦鼎思，请寄事。诸给事中不平，连章攻
寰。寰与鼎思并谪，遂不复振。久之，南京御史陈邦科
请录用允成等，不许。巡按御史复言之，诏许以教授
用。允成历任南康、保定，入为国子监博士，迁礼部主
事。三王并封制下，偕同官张纳陛、工部主事岳元声
合疏谏曰：“册立大典，年来无敢再渎者，以奉二十一
年举行之明诏。兹既届期，群臣莫不引领，而元辅王
锡爵星驾趋朝，一见礼部尚书罗万化、仪制郎于孔
兼，即戒之弗言，慨然独任，臣等实喜且慰。不意陛下
出禁中密札，竟付锡爵私邸，而三王并封之议遂成，
即次辅赵志皋、张位亦不预闻。夫天下事非一家私
议。元子封王，祖宗以来，未有此礼。锡爵安得专之？而
陛下安得刱之？”当是时，光禄丞朱维京、给事中王如
坚疏先入。帝震怒，戍极边。维京同官涂杰、王学曾继
之，斥为民。及是，谏者益众。帝知不可尽斥，但报遵旨
行，已而竟寝。未几，吏部尚书孙鑨等以拾遗事被责，
允成谓阁臣张位实为之，上疏力诋位，因及锡爵。纳
陛亦抗章极论，并侵附执政者。帝怒，谪允成光州判
官，纳陛邓州判官，皆乞假归，不复出。纳陛，字以登，宜
兴人。年十六，从王畿讲学。举万历十七年进士。由刑
部主事改礼部。生平尚风节，乡邑有利害，辄为请于
有司而后已。允成既废，与兄宪成修复杨时东林书
院，偕同志讲学其中，纳陛与焉。又与同邑史孟麟、吴
正志为丽泽大会，东南人士争赴之。时与允成等同
以部曹争三王并封，又争拾遗事者。户部主事滁人
贾岩亦贬曹州判官，投劾归，卒。天启中，赠允成、纳陛
光禄少卿，岩尚宝丞。寿贤，字延之，昆山人。既释褐，上
疏请放归田，力学十年，然后从政。章下所司，寝不奏。
既斥归，久之，起南阳教授，为国子助教，擢礼部主事。
戚里中贵干请，辄拒之。遘疾请告归，授徒自给，筑室
吴之华山。纂述《周易》未毕，卒。遵古，麻城人。终光禄少
卿。